《陪仲叔两兄汎舟𤀌川晚溯大江 其一》
明代·区大伦

浮楫下𤀌川，沿洄绿渚烟。水衔村径出，樯拂浦云悬。

沙鸟依人静，汀花对酒妍。蒹葭别有思，何似雁行边。

作者简介：广东高明人，字孝先。区大相弟。少负气节。万历十七年进士，授东明知县，勤政爱民，改御史。天启初以大理寺少卿入侍经筵，党人侧目。由太仆卿改南户部侍郎。时魏忠贤势方炽，大伦弹劾无所规避。后被夺职归。有《端溪日录》、《崇正辟邪录》、《端溪诗稿》。